တၢင်းႁၵ်ႉ မေးၵူၼ်းသိုၵ်း

ၼၢင်းယိင်း ၼၢင်းယိင်း ႁူဝ်ၸႂ်ဢွၼ်ႇၼၢင်းယိင်းၼႆႉ ၵေႃႉလႂ်ၵေႃႈတိုၼ်းၶႂ်ႈလႆႈ လွင်ႈဢုၼ်ႇၸႂ် တီႈၵေႃႉႁၵ်ႉ သင်လႆႈ တႄႇၼႃႈႁိူၼ်းယဝ်ႉၼၼ်ႉ ယိုင်ႈၶႅၼ်းဝူၼ်ႉဝႃႈ တၢင်းၸႂ်ယႂ်ၼၼ်ႉ ပဵၼ်ၸဝ်ႈၽူဝ် ၽၢၼ်ႁိုဝ်မီးၵေႃႈ ၶႂ်ႈယူႇၸမ်ၵၼ်သေ ပူၵ်းပွင်ၼႃႈႁိူၼ်း ၸွႆႈၵၼ်လုမ်းလႃး
လုၵ်ႈဢွၼ်ႇ တေႃႇၶဝ်ပေႃးပေႉတူဝ် ၼႆသေတႃႉ ဢမ်ႇၸႂ်ႈဝႃႈ ၼႂ်းၵမ်ႇၽႃႇလူင်ၼႆႉ မီးႁဝ်းပေႃႈမႄႈလုၵ်ႈ ပူႇဢွၵ်ႇၵူၺ်း ၊ ၵွပ်ႈဝႃႈတူင်ႇဝူင်းၵူၼ်းၵေႃႈ ႁဝ်းတေလႆႈၶဝ်ႈ ၵၢၼ်ႁႃလဵင်ႉတွင်ႉႁဝ်းတေလႆႈႁဵတ်း ဢၼ်လမ်ႇ လွင်ႈသုတ်းၼႆႉ “ပုၼ်ႈၽွၼ်း” ၵူၼ်းၵူႈၵေႃႉ ၵိူတ်ႇ ဢွၵ်ႇတွင်ႉမႄႈမႃး တိုၼ်းမီးၼႃႈၵၢၼ် ပုၼ်ႈၽွၼ်း တဵင်ႇဝႆႉၼိူဝ်ႁူဝ်မႃႇၵူႈၵေႃႉ ၊ ၵိူတ်ႇၼႂ်းၽႅၼ်ႇလိၼ်လႂ် ပဵၼ်ၸိူဝ်ႉၶိူဝ်းသင်ၵေႃႈ ၵႃႈတေလႆႈႁပ်ႉပုၼ်ႈၽွၼ်း တႃႇတေတွပ်ႇတႅၼ်း သၢႆႈၼီႈၸူးတႃႇၽႅၼ်ႇလိၼ် ၊ ၸိူဝ်ႉၶိူဝ်း၊ သၢႆလိူတ်ႈၽႂ်မၼ်း။

ၵုင်ႇမုၼ်ၸိူဝ်ႉၶိူဝ်းဝၢၼ်ႈမိူင်းၸိူဝ်ႉၸၢတ်ႈႁဝ်းၼႆႉယႂ်ႇတႄႉတႄႉၵူႈၵေႃႉတေလႆႈၸွႆႈၵၼ်သၢႆၶိုၼ်းၸိူင်ႉၼင်ႇၵႂၢမ်းပူႇမွၼ်ႇ ၼၢႆးယႃႈႁဝ်းမီးဝႆႉ “ပီႈႁၢမ်ငဝ်ႈၼွင်ႉႁၢမ်ပၢႆ ၊ ၼူၵ်ႉၸွၵ်ႇပေႉၶႃးၵေႃႈဢဝ်ၶႃး ၸၢင်ႉငႃးပေႉတုမ်ၵေႃႈ ဢဝ်တုမ် ၊ ပီႈႁူႉ1 ၼွင်ႉႁူႉသွင် ၸွႆႈၵၼ်ပွင်ၸိူဝ်ႉၶိူဝ်း ၼႆၼၼ်ႉ ႁဝ်းလုၵ်ႈလၢၼ်တႆး ၼိူဝ်ႉလိူတ်ႈၸိူဝ်ႉ ၶိူဝ်းတႆး ႁူႉၵႃႈတေလႆႈ ဢွၼ်ၵၼ် ပူၵ်းပွင်ၸိူဝ်ႉၸၢတ်ႈ ဝၢၼ်ႈမိူင်း ၵႅတ်ႇၶႄႁေႉၵင်ႈၽေး ဢၼ်တေမႃးယႃႉ ၵဝ်းၼႂ်း ၸိူဝ်ႉၶိူဝ်းၽႅၼ်ႇလိၼ်တႆးႁဝ်းၼႆႉ ၵူႈၵေႃႉ ဢမ်ႇဝႃႈယိင်း ဢမ်ႇဝႃႈၸၢႆး။

ပီႈ……..ဝၼ်းၼၼ်ႉၼႃႈႁိူၼ်းႁႃး တိုၵ်ႉၸင်ႇႁႃတေႇ ပႆႇတၼ်းႁိုင် ပီႈတင်းၼွင်ႉႁၵ်ႉၵၼ်ယင်းပႆႇပိူင်ႈ ၵူၺ်း ၵႃႈ ၵွပ်ႈၸႂ်ႁၵ်ႉၸိူဝ်ႉၶိူဝ်း ဝၢၼ်ႈမိူင်း ပီႈယႂ်ႇႁႅင်းၼႃႇလႄႈ ႁႃးသွင်လႆႈယၢၼ်ၵၼ် ယူႇၵေႃႉတီႈသေတႃႉ ၶၢဝ်းယၢမ်းႁိုင်ၵေႃႈယႃႇ ၼွင်ႉဢမ်ႇလိုမ်း ၼွင်ႉဢမ်ႇၸႂ်လမ်သင်တေႃႇပီႈ ဢမ်ႇၼေးယွၼ်ႉၵၢၼ် ဝၢၼ်ႈမိူင်း သင်ၼွင်ႉပွင်ႇၸႂ်ၼွင်ႉၵေႃႈမီးပုၼ်ႈၽွၼ်း ၼင်ႇၵဝ်ႇလူးတႃႇၸိူဝ်ႉ ၶိူဝ်းႁဝ်း။

ၼွင်ႉဢမ်ႇၸၢင်ႈၵႂႃႇ ဢဝ်တူဝ်တုၵ်ႉယၢပ်ႇ ႁၢပ်ႇၵၢၼ်ပဵၼ်သိုၵ်း ၸိူင်ႉၼင်ႇပီႈသေတႃႉ တေယူႇတီႈႁိူၼ်းသေ ႁဵတ်းၵၢၼ်ၸိူဝ်ႉၶိူဝ်း ပူၵ်းပွင်ဝၢၼ်ႈမိူင်းႁဝ်း ႁႂ်ႈၶိုၼ်ႈယႂ်ႇႁိူဝ်ႈႁိူင်း ၸွႆႈပူၵ်းပွင်ၼမ်ႉၵတ်ႉ လုၵ်ႈဢွၼ်ႇႁုၼ်ႈမႂ်ႇ ႁႂ်ႈၶဝ်မေႃႁၵ်ႉၸိူဝ်ႉၸၢတ်ႈ ႁႂ်ႈၶဝ်မေႃႁူႉပုၼ်ႈၽွၼ်း ႁႂ်ႈၶဝ်မေႃႁူႉဝႃႈ ဢမ်ႇၸႂ်ႈတႆးႁဝ်းၵူၺ်း ဢၼ်လႆႈ ႁဵတ်းသိုၵ်း တေႃႈၼင်ႇမိူင်းဢၼ်ပိူၼ်ႈ လွတ်ႈလႅဝ်းၵွၼ်းၶေႃ ဝၢၼ်ႈမိူင်းပိူၼ်ႈ ၶိုၼ်ႈယႂ်ႇယဝ်ႉၼၼ်ႉ ပိူၼ်ႈယင်းၵဵပ်းသိုၵ်းယူႇ ပိူၼ်ႈယင်းလႆႈႁဵတ်းၵၢၼ် ၸိူဝ်ႉၸၢတ်ႈယူႇ ပိူၼ်ႈၵႅတ်ႇၶႄ ႁေႉၵင်ႈ ၽေးၶဵၼ်ပၼ် ဝၢၼ်ႈမိူင်းပိူၼ်ႈ။

ဢမ်ႇမႆႈၸႂ်သူပီႈႁႃႉ ၼႆတႄႉ ႁိုဝ်တေၸႂ်ႈ မၢင်ပွၵ်ႈၼွၼ်းပေႃးဢမ်ႇလပ်း ယိုင်ႈႁၼ် ၶၢဝ်ႇမီးပၢင်တိုၵ်း ပဵၼ်တီႈပီႈယူႇႁႃႉ ဢမ်ႇၸႂ်ႈၵေႃႈတို ၼ်းမႆႈၸႂ်ၼႅတ်ႈလၢႆႈမွၵ်ႇမေႃႈၼမ်ႉ တိူင်ႇၵၢဝ်ႇယွၼ်းသူး ႁႂ်ႈပီႈလွတ်ႈၽေးၶဵၼ် လွတ်ႈၽေးၼႆ တႃႇသေႇယဝ်ႉ။

ဢမ်ႇမီးပၢင်တိုၵ်းၵေႃႈ မႆႈၸႂ်ဝႃႈ ပီႈတေယူႇသဝ်းၸိူင်ႉႁိုဝ် တေၵိၼ်ၸိူင်ႉႁိူဝ် လႆႈၵိၼ်ဢိမ်ႇၵိၼ်ဝၢၼ်ယူႇႁႃႉ ယူဝ်ပီႈလႆႈ ၼွၼ်းၼိူဝ်လိၼ် ၵိၼ်ၼိူဝ်တွင် လႆႈၵွတ်ႇၵွင်ႈပႂ်ႉယၢမ်းတၢၵ်ႇလႅတ်ႇ ၊ ယမ်းၾူၼ်ယူႇႁိုဝ်ၼေႃ။

ပဵၼ်ၼၼ်သေတႃႉ ၸႂ်ဢၼ်ဝႃႈ ႁႂ်ႈပီႈပွႆႇပႅတ်ႈၼႃႈၵၢၼ် ပုၼ်ႈၽွၼ်းသေ ၵွင်လင်ပႅတ်ႈမုၵ်ႉၸုမ်း ၵွင်လင် ပႅတ်ႈၸိူဝ်ႉၶိူဝ်းၼၼ်ႉတႄႉ ၼႂ်းၸႂ်ၼႆႉ တိုၼ်းဢမ်ႇတွၼ်ႉဝူၼ်ႉမႃး ၶွႆပိူၼ်ႈလႆႈယူႇ ပဵၼ်ႁိူၼ်းမူၼ်းၼႆသေတႃႉ ၵၢင်ၸႂ်ၼွင်ႉ ၵေႃႉပဵၼ်မေးၵူၼ်းသိုၵ်းၼႆႉ တေဝႆႉသႅတ်ႇၸႃႇ မၼ်ႈၵိုမ်းတေႃႇပီႈယွၼ်ႉ ယိူင်းဢၢၼ်းပီႈလႄႈ ၼွင်ႉမီးတီႈလဵဝ် ယိူင်းမၢႆပဵၼ်ဢၼ်လဵဝ် ႁႂ်ႈမိူင်းႁဝ်း လွတ်ႈလႅဝ်းၵတ်းယဵၼ် တႃႇႁႂ်ႈလုၵ်ႈလၢၼ်ႁဝ်း လႆႈယူႇလီၵိၼ်လီ မီးသုၼ်ႇလႆႈသုၼ်ပဵၼ် မီးသုၼ်ႇပူၵ်းပွင် ၸိူဝ်ႉၸၢတ်ႈ ၊ ဝၢၼ်ႈမိူင်း ၊ လိၵ်ႈလၢႆး ၊ ၾိင်ႈထုင်း ႁဝ်းလႆႈတဵမ်တီႈ ၼၼ်ႉၼင်ႇၵၼ်လႄႈ ၸႂ်ထိုင်ၵေႃႈ တေယိူၼ်ႉဢဝ် တေၶတ်းၸႂ်ပဵၼ်ၵေႃႉယိင်း ၵတ်ႉၶႅၼ်ႇ ၸုၵ်းမၼ်ႈၼိူဝ် သဵၼ်ႈတၢင်းႁၵ်ႉႁႃး တိုၼ်းဢမ်ႇပိူင်ႈဢမ်ႇၸၢင်။

ၶေႃႈၵႂၢမ်းဢၼ်ပီႈၵႆႉၵႆႉ သင်ႇလၢတ်ႈမႃးတႃႇ “ပီႈႁူႉဝႃႈ ၼႃႈႁိူၼ်းႁဝ်းလႆႈသႃႇ ၵူၺ်းၼႃႇ ပီႈတေၵွတ်ႇၵႆႇ ထွမ်ႇသဵင်ပေႃႈမႄႈ ၵူၼ်းမိူင်းႁဝ်းႁွင်ႉႁႆႈ တိုၼ်ႇၵူဝ်ယွၼ်ႉ ၶဵၼ်မႃးတဵၵ်းတဵင်ပေႉၵိၼ် လူလၢႆဢမ်ႇလႆႈယဝ်ႉ ပဵၼ်ပုၼ်ႈၽွၼ်းပီႈ တေလႆႈၵႂႃႇႁၢပ်ႇၵၢၼ် ႁေႉၵင်ႈဝၢၼ်ႈမိူင်း ပဵၼ်ပုၼ်ႈၽွၼ်းၼွင်ႉယူႇ ထိင်းၶိူဝ်း ပဵၼ်ပုၼ်ႈ ၽွၼ်းႁႃးၼင်ႇၵၼ် ၸႂ်လဵၵ်ႉၵေႃႈယိူၼ်ႉဢဝ် ၽွင်းပီႈထိင်းမိူင်း ၼွင်ႉတေ ထိင်းၶိူဝ်းႁဝ်းၵႂႃႇ ၸိူဝ်ႉၸၢတ်ႈ ဝၢၼ်ႈမိူင်းႁဝ်း တေၶိုၼ်ႈယႂ်ႇ တေတူၵ်းတႅမ်ႇ မၢၵ်ႈမီးႁိုဝ်ၵွတ်းၽၢၼ် လွတ်ႈလႅဝ်းႁိုဝ် ၶၢမ်ႇယူႇတႂ်ႈ ဢႃႇၼႃႇၽူႈၶႂၢၵ်ႈမိူင်း တေပဵၼ်ၸိူင်ႉႁိုဝ်ၵေႃႈ ယူႇတီႈလွင်ႈႁဵတ်းသၢင်ႈ ၵူၼ်းဢၼ်ယူႇၼိူဝ်ၽႅၼ်ႇလိၼ်ၼၼ်ႉႁဵတ်းသၢင်ႈမၼ်း ဢမ်ႇလႆႈယူႇတီႈၵၢမ်ႇၸႃႇတႃႇ ဝၢၼ်းမိူင်းသင် ပွင်ႇၸႂ်လႄႈၼႃႈ။

ၼွင်ႉပွင်ႇၸႂ်လႄႈ ႁဵတ်းသၢင်ႈၸွမ်းယူႇ ၵွပ်ႈတႃႇႁဝ်းတေမီး ၽႅၼ်ႇလိၼ်ဝၢၼ်ႈမိူင်းယူႇသဝ်းတေႃႇႁၢၼ်ႉၼႆႉ ပူႇၼွၼ်ႇၼၢႆးယႃႈႁဝ်း ဢဝ်ၼိူဝ်ႉလိူတ်ႈသၢႆၸႂ်ၵႅတ်ႇၶႄႁေႉၵင်ႈဝႆႉမႃး ၶၢမ်ႇတုၵ်ႉၶၢမ်ႇယၢပ်ႇသေ ထိင်းသိမ်းမႃးဝႆႉပၼ် ႁဝ်းၸိူဝ်းပဵၼ်လုၵ်ႈလၢၼ်ၶဝ် ၶေႃႈယိူင်းဢၢၼ်းလႄႈ တၢင်းမုင်ႈမွင်းၶွင်ၶဝ်တႄႉ ယႃႇႁႂ်ႈလုၵ်ႈလၢၼ်ၶဝ် ယႃႇႁႂ်ႈၸိူဝ်းႁဝ်း ႁၵ်းလင်တေႃႇ ၽႅၼ်ႇလိၼ်ဝၢၼ်ႈမိူင်း ႁဝ်းၼႆႉၵူၺ်းၼႆၵေႃႈပွင်ႇၸႂ်လႄႈ တေသိုပ်ႇသပ်းလႅင်းၼေ ၼွင်ႉယိင်းၼွင်ႉၸၢႆး ၼေႃႇတႅၼ်းၶိူဝ်း ႁဝ်းၵႂႃႇယူႇ။

ပီႈ…….တႃႇသူတေ လွတ်ႈၽေး ႁဵတ်းၵၢၼ်ၵေႃႉသိုၵ်း ႁၢပ်ႇၵၢၼ်ၸိူဝ်ႉၸၢတ်ႈႁဝ်းၵႂႃႇၼၼ်ႉ ႁဝ်းယူႇတီႈႁိူၼ်း သေ ယွၼ်းသူးႁႂ်ႈ ၸဝ်ႈဝၢၼ်ႈၸဝ်ႈမိူင်းႁဝ်း ၸွမ်းၵုမ်ႉ ၸွမ်းလုမ်းလႃး ၵႅတ်ႇၶေပၼ်ႁႂ်ႈ သူလွတ်ႈ လွတ်ႈၶဵၼ် လွတ်ႈတၢင်းပဵၼ် ႁႂ်ႈသူႁဵတ်းၵၢၼ် ထိုင်တီႈယိူင်းဢၢၼ်း ႁႂ်ႈဝၢၼ်ႈမိူင်းႁဝ်းၸဵဝ်း ၵတ်းယဵၼ်လွတ်ႈလႅဝ်း ဝၢႆးမိူင်းႁဝ်းလီမႃးၶိုၼ်းၸိုင် ႁႂ်ႈပီႈလႄႈၼွင်ႉ လႆႈၶိုၼ်းယူႇႁူမ်ႈၵၼ်သေ ၵူၺ်း ၵႃႈမိူဝ်ႈလဵဝ်တႄႉ ၸွမ်းၼင်ႇပုၼ်ႈၽွၼ်းႁႃး ၼႃႈၵၢၼ်ႁႃးမီးၼၼ်ႉ ၶတ်းၸႂ်ႁဵတ်းႁႂ်ႈထိုင်တီႈၵွၼ်ႇ။

ၵႂၢမ်းၵူၼ်းယႃႉၵူၼ်းၵဝ်း မီးမႃးၸိူင်ႉႁိုဝ်ၵေႃႈယဝ်ႉ ႁႃးယႃႇပေသူၼ်ၸႂ် တၢင်းႁၵ်ႉၼႃႈႁိူၼ်းဝႆႉထိသွင် ပွင်ၵၢၼ်ဝၢၼ်ႈမိူင်း ဝႆႉထိၼိုင်ႈ ယွၼ်ႉၽၢတ်ႇၵၼ်ၵႆ ၼႂ်းၼႃႈႁိူၼ်းႁႃး ပႆႇမီးလုၵ်ႈလၢင်းပႆႇမီး ၼေႃႇ တႅၼ်းၶိူဝ်းလႄႈ သင်ႁိမ်းပီႈယူႇသဝ်းၼၼ်ႉ မီးၵေႃႉယိင်းလီတႄႉ ပဵၼ်မႄႈၸဝ်ႈႁိူၼ်း မေႃပွင်ႇၸႂ် လွင်ႈၼႃႈႁိူၼ်းႁဝ်း ပုၼ်ႈၽွၼ်းႁဝ်းႁၵ်ႉပီႈ ၊ ယွမ်းႁၢပ်ႇၼႃႈႁိူၼ်းႁဝ်းလႆႈယူႇ ၸိုင်ၼွင်ႉ ဝၢင်းၶႂၢင်ႉပၼ် ႁႂ်ႈပီႈတေႇၼႃႈႁိူၼ်း မီးလုၵ်ႈလၢင်း ႁူမ်ႈၵၼ်လႆႈယူႇ ၼွင်ႉယွမ်းႁပ်ႉမၼ်းလႆႈယူႇ ယႃႇသွၼ်ႇဝႃႈ ၽိတ်းသိၼ် ယွၼ်ႉဝၢင်းၶႂၢင်ႉပၼ်။

ၼွင်ႉပၼ်ၶႂၢင်ႉ ၸိူင်ႉၼႆဢမ်ႇၸႂ်ႈဝႃႈ ၼွင်ႉဢၢၼ်းၵဝ်းၵေႃႉမႂ်ႇ ဢမ်ႇၸႂ်ႈဝႃႈ ဝႃႈၶိတ်ႈ ၵွပ်ႈပဵၼ်တႃႇၽႄႈၸိူဝ်ႉၶိူဝ်းႁဝ်း ထႅင်ႈၵူၺ်းၼႃႇ ပီႈႁၵ်ႉၼွင်ႉလိူဝ်မၼ်းႁႃႉ ႁၵ်ႉလိူဝ်ၼွင်ႉၵေႃႈ ဢမ်ႇပဵၼ်သင် သွၼ်ႇႁႂ်ႈၼႂ်းၼႃႈႁိူၼ်းႁဝ်း မီးၼေႃႇတႅၼ်းၶိူဝ်းမႃးၵူၺ်း ၼွင်ႉႁၢၼ်ႉၸႂ်ယဝ်ႉၵၢင်ၸႂ် ၼွင်ႉၵေႃႉပဵၼ်မေးပီႈ ၵူၼ်းသိုၵ်းတႄႉ မီးတႃႇၸိူဝ်ႉၶိူဝ်း ဝၢၼ်ႈမိူင်းႁဝ်း တေဢမ်ႇႁၢႆ ႁႂ်ႈၸိူဝ်ႉၸၢတ်ႈ ႁဝ်း ၶိုၼ်ႈယႂ်ႇၵႂႃႇ မိူဝ်းၼႃႈၼၼ်ႉလႄႈ ၼင်ႇႁဵတ်းပဵၼ်လႆႈ တေၸွႆႈၸွမ်းၽၢႆႇလင်ပီႈဢေႃႈ။

ပၢႆၵမ်-ႁွမ်သႂ်ဝၼ်း
တႆးလွတ်ႈလႅဝ်း
http://tai.taifreedom.com